projecte-aina/catalan_government_crawling huggingface dataset:
La directora de l'Autoritat Catalana de Protecció de Dades, M. Àngels Barbarà, va participar en aquest esdeveniment organitzat pel Consell General de l'Advocacia Espanyola a Madrid, amb l'objectiu de tractar sobre el nou marc jurídic de la protecció de dades i la seva incidència en l'advocacia.
Així, en les diferents sessions que van tenir lloc al llarg de l'acte, es van exposar conceptes com l'advocacia i les seves infraestructures tecnològiques en l'àmbit del Reglament general de protecció de dades, els reptes i experiències dels col·legis d'advocats en aquest nou entorn normatiu i les pautes per a la implantació del Reglament als col·legis d'advocats, entre altres temes.
La directora de l'Autoritat, M. Àngels Barbarà, va participar a la taula rodona dedicada a les autoritats de control i als col·legis professionals davant el nou Reglament general de protecció de dades.
L'acte va tenir lloc el 7 de juny de 2018, a la seu del Consell General de l'Advocacia Espanyola, Passeig de Recoletos, 13, Madrid.
Per a més informació, podeu consultar la pàgina web de l'acte.
Consell General de l'Advocacia Espanyola
L'Agencia Catalana de Protecció de Dades ha presentat, davant un auditori de més de 200 persones, els Plans d'Auditoria i Control d'Ofici.
L'acte, celebrat durant el matí del dia 12 de desembre, a l'auditori de Barcelona activa, ha tingut un gran èxit d'assistència, on la majoria del públic estava format per membres d'entitats locals, departaments de la Generalitat i membres de Col·legis professionals, així com consultors privats.
L'Agència Catalana de Protecció de Dades, dins del marc de les seves competències i funcions, iniciarà en breu aquests Plans respecte d'aquelles entitats que estan dins del seu marc d'actuació.
Els Plans d'Auditoria i Control tenen un caràcter preventiu i consisteixen, bàsicament, en la realització d'auditories respecte d'obligacions concretes establertes a la Llei orgànica 15/1999, de 13 de desembre, de protecció de dades de caràcter personal (LOPD).
En els darrers anys, l'Agència, ha constatat, mitjançant les denúncies i reclamacions que els ciutadans han presentat, mancances en el compliment de determinades obligacions establertes a la LOPD.
Els Plans d'Auditoria i Control tenen com objectiu final assolir una major garantia del dret a la protecció de les dades personals.
Aquestes auditories es realitzaran sobre una mostra d'entitats locals, així com als Departaments de la Generalitat i a les Universitats dels sistema universitari català.
La definició de criteris mostrals i el disseny i selecció de la mostra d'ens locals ha anat a càrrec del Departament de Ciències Polítiques i Socials de la Universitat Pompeu Fabra.
La presentació dels Plans d'Auditoria i Control d'Ofici ha anat a càrrec de la Dra.
Esther Mitjans, directora de l'Agència Catalana de Protecció de Dades, el Sr.
Ramon Miralles, responsable del Pla d'Auditoria i Control d'Ofici per a la verificació del compliment del dret d'informació en la recollida de dades, els professors de la UPF Srs.
Miquel Salvador i Clara Riba, i Lluís Sanz, subdirector d'Informació de Base de l'Ajuntament de Barcelona i vocal del Consell Assessor de Protecció de Dades de Catalunya.
Josep Cruanyes, President del Consell Assessor de Protecció de Dades de Catalunya, ha concretat unes recomanacions finals que han de servir per establir pautes d'actuació concretes respecte dels tractaments que hagin estat objecte d'auditoria.
L'Agència Catalana de Protecció de Dades amplia el termini de presentació de sol·licituds per la concessió de vuit beques de col·laboració i recerca en matèria de protecció de dades personals.
Les beques tenen per objecte afavorir el coneixement del dret a la protecció de dades i de les funcions i activitats realitzades per les seves autoritats de control.
També són objectiu d'aquestes beques la recerca en l'àmbit de la definició i implantació de mesures de seguretat tècniques i organitzatives i la recerca en aspectes concrets relacionats amb la incidència de les noves tecnologies en l'àmbit del dret a la protecció de dades personals.
Les beques s'adrecen a persones llicenciades en els cinc anys anteriors a la data de publicació de la convocatòria o bé a alumnes que estiguin cursant l'últim curs de la llicenciatura que preveu el pla d'estudis corresponent i als quals només els resti pendent la realització d'un màxim de 30 crèdits.
Les persones interessades poden obtenir més informació a la resolució de la convocatòria i de les bases reguladores de les beques publicada al DOGC núm. 4903, de 13 de juny de 2007.
El termini de presentació de sol·licituds s'amplia fins el 16 de juliol, tal i com estableix el DOGC núm 4915, de 29 de juny de 2007.
L'Agència Catalana de Protecció de Dades intervé el 21 de juny en la Jornada sobre el projecte de Reglament de la Llei Orgànica de Protecció de Dades (LOPD).
L'acte, organitzat per la Diputació de Barcelona, té per objectiu facilitar l'adequació dels ens locals de la província a les noves obligacions del Reglament de Mesures de Seguretat.
L'apdcat ha estat convidada a participar en una sèrie de debats sobre les novetats tècniques i organitzatives que es deriven del nou Reglament de l'LOPD.
La Diputació de Barcelona ha volgut comptar amb la presència de l'Agència per tal que assessori als tècnics i responsables dels ens locals de la província sobre com adoptar les mesures tècniques i organitzatives que comporta la entrada en vigor del Reglament de Mesures de Seguretat.
A la jornada es debatran algunes de les solucions que aporta el projecte a problemes actuals, i es presentaran algunes de les necessitats que es preveuen en el futur.
A l'acte també hi ha estat convidada l'Agència Espanyola de Protecció de Dades, així com altres experts en l'àmbit de la protecció de dades personals.
La jornada tindrà lloc al Centre Francesca Bonnemaison, al carrer Sant Pere Més Baix,7, de Barcelona.
Per a més informació podeu consultar el programa.
La directora de L'Agència Catalana de Protecció de Dades inaugura el dilluns 2 de juliol el curs d'estiu sobre protecció de dades i seguretat pública organitzat per l'apdcat i la Universitat de Barcelona (UB).
El curs té una durada de cinc dies i se celebra en el marc de la 11a edició dels anomenats "juliols" de la UB.
El curs "Protecció de dades personals versus seguretat pública en la societat de la informació" exposa els diversos tractaments de les dades de caràcter personal i analitza els acords internacionals vigents en la matèria.
Durant les sessions també es planteja l'equilibri –a vegades difícil d'assolir- entre el dret de l'individu a controlar les dades que fan referència a la seva vida i la vulneració d'aquest dret per exigències de seguretat.
Tot plegat en el context de la societat de la informació, que representa un seguit d'oportunitats però també de reptes per als poders públics.
El curs compta amb les intervencions de més d'una desena d'experts en protecció de dades, representants d'institucions públiques i centres de recerca i professors de Dret; que analitzen temes com el tractament de dades i els sistemes d'informació policial, la transferència d'informació personal de passatgers d'avió o les bases de dades d'informació genètica, entre altres.
Per a més informació podeu consultar el programa.
L'Agència Catalana de Protecció de Dades convoca deu ajuts d'especialització per a estades en centres de recerca, institucions o autoritats especialitzades en protecció de dades.
L'objecte dels ajuts és que els professors universitaris puguin aprofundir en el coneixement del dret a la protecció de dades personals des de diferents aspectes tant teòrics com pràctics, per tal de complementar la seva especialització i, poder integrar i potenciar la matèria de protecció de dades personals dins de la seva àrea de coneixement, oferint assignatures, seminaris, postgraus o doctorats en aquesta matèria, ja que les persones candidates han d'assumir el compromís d'incorporar-la en la seva càrrega lectiva.
La recerca es realitzarà en centres o institucions del nostre país o estrangeres.
L'estada serà en principi d'un mes, si bé depèn a la disponibilitat de la institució.
La relació de les institucions que col·laboren en el programa d'ajuts és la següent:
D'altra banda, també hi ha ajuts per a les persones que tramitin pel seu compte una estada en altres institucions.
Les sol·licituds s'hauran d'adreçar a la directora de l'Agència Catalana de Protecció de Dades i es podran presentar al Registre de l'Agència o bé es podran trametre per qualsevol dels mitjans que s'estableix a l'article 38.4 de la Llei 30/1992, de 26 de novembre, del règim jurídic de les administracions públiques i del procediment administratiu comú.
Caldrà acompanyar a la sol·licitud la documentació que s'indica a la resolució de la directora:
Més informació al DOGC núm.4917 de 3 de juliol de 2007
La directora de l'Agència Catalana de Protecció de Dades va clausurar el passat divendres 6 de juliol el curs d'estiu sobre protecció de dades i seguretat pública organitzat en el marc de la 11a edició dels "juliols" de la Universitat de Barcelona.
En la seva intervenció, Esther Mitjans va remarcar la àmplia participació tant d'estudiants com de professionals de la protecció de dades en el desenvolupament dels cursos, així com el debat generat entre els assistents.
També va fer esment d'algunes de les idees exposades al llarg de tota la setmana, com ara els perills que impliquen les mesures que es duen a terme per garantir la seguretat pública en l'actualitat.
Segons Mitjans, el context d'inseguretat actual propicia que els ciutadans renunciïn a uns drets que han trigat segles en aconseguir.
Entre aquests hi ha el dret a la protecció de dades, que encara és poc conegut, però que manté una vinculació molt estreta amb altres garanties tradicionals de l'Estat de Dret, com ara la presumpció d'innocència o el dret a la igualtat substantiva.
Si l'enunciat de la seva ponència era una pregunta, "Què podem esperar de la protecció de dades?", Esther Mitjans la responia amb una altra pregunta: "Què estan els ciutadans disposats a acceptar en favor de la seguretat?"
D'altra banda, la directora va posar de relleu la necessitat de millorar la protecció de dades global, remarcant els beneficis de la cooperació en un context de societats cada vegada més interdependents.
Com va recordar, la coordinació és la forma adequada de governar la complexitat i, tot i que és difícil i requereix esforç, ofereix unes perspectives de benefici comú a llarg termini.
En aquest sentit, Mitjans va lamentar la dinàmica actual d'enfrontament internacional que amenaça les llibertats i distorsiona aquesta cooperació imprescindible però difícil d'assolir.
Recordant un dels temes més destacats del curs, Mitjans va fer referència al plantejament pervers que pretén que el control generalitzat de la ciutadania és més democràtic que el control dels sospitosos.
Aquest control universal és el que planteja el nou sistema ATS (Automated Targeting System), que ha estat exclòs de la llei de protecció de dades americana per tal d'evitar els controls d'aquesta legislació.
Mitjans també va fer referència a altres temes tractats al llarg de la setmana, com ara el pes dels pilars comunitaris, el principi de disponibilitat del tractat de Prüm, l'efecte sobre tercers del PNR, el tractament de dades dels passatgers d'avió, o la gran intrusió de les dades genètiques en l'àmbit personal; entre altres.
Tots ells es varen tractar al llarg de la setmana del 2 al 6 de juliol, en un curs que ha comptat amb les intervencions de més d'una desena d'experts en protecció de dades, professors de Dret i representants d'institucions públiques i centres de recerca.
L'Agència Catalana de Protecció de Dades ha estat convidada per les autoritats canadenques a participar a la 29a Conferència Internacional d'Autoritats de Protecció de Dades, que se celebra a Montreal del 25 al 28 de setembre.
La Comissària per a la protecció de la vida privada del Canadà, organitzadora de la conferència d'aquest any, ha volgut convidar les autoritats de protecció de dades (APD) i experts de tot el món per tal de debatre quins són els èxits i els reptes en els seus esforços per promoure els principis de la protecció de dades de caràcter personal.
L'Agència Catalana de Protecció de Dades, en el seu afany de garantir el dret a la protecció de dades personals amb més eficàcia, aprofita el marc internacional del workshop per a presentar un Grup de Treball dedicat a l'estudi dels "mecanismes de cooperació entre autoritats de protecció de dades personals dins d'estats federals i plurinacionals".
D'aquesta manera, l'Agència consolida la línia de treball endegada amb la I Conferència Internacional sobre "La protecció de dades en estats federals i plurinacionals" celebrada el passat mes d'octubre al Parlament de Catalunya.
Esther Mitjans, directora de l'Agència, tancarà la jornada on es debatrà sobre la proposta presentada per la institució que ella representa entorn la importància i necessitat de la cooperació en tant que element primordial per aconseguir una protecció eficaç en aquesta matèria.
La trobada busca compartir informació i experiències a nivell internacional respecte als mecanismes de comunicació i cooperació entre autoritats de protecció de dades dels Estats federals i plurinacionals per tal de trobar les eines més idònies per garantir el dret a la protecció de dades personals.
La comunicació i la cooperació entre les autoritats encarregades de vetllar pel dret a la protecció de dades, més properes als ciutadans, és cada cop més necessària, ates el ràpid augment, i a vegades poc controlat, dels fluxos de dades personals: la recollida, el tractament i la transferència de dades a traves de tot tipus de fronteres i territoris, així com el seu intercanvi entre diferents governs i entitats.
Aquest dret fonamental, del qual la societat en pren consciència de manera creixent, ha de ser consolidat atesos els canvis que incorporen les noves tecnologies de la informació i les comunicacions.
El programa de la conferència que se celebrarà a Montreal s'articula entorn de sis grans temes que juguen un paper important en la protecció de dades:
El cos humà com a dada personal
Amb la tria del lema Privacy Horizons: Terra Incognita, els organitzadors han volgut posar de relleu el desafiament que suposa per a les APD garantir els drets d'aquest "territori" sovint desconegut que és la protecció de dades, així com estar preparats per als reptes que es preveuen per al futur.
Per a més informació consultar el programa.
El passat 25 de setembre de 2007 es va debatre, dins el marc internacional d'aquesta Conferència, la proposta del Grup de Treball presentat per l'Agència Catalana de Protecció de Dades dedicat a l'estudi dels mecanismes de cooperació entre autoritats de protecció de dades personals dins d'estats federals i plurinacionals.
Esther Mitjans, directora de l'apdcat, va concloure el workshop en el qual es va discutir el document presentat per la institució que ella dirigeix i que buscava compartir informació i experiències a nivell internacional en l'àmbit de la comunicació entre autoritats.
D'aquesta manera consolidava la línia de treball endegada amb la I Convenció Internacional sobre "La protecció de dades en estats federals i plurinacionals" celebrada el passat mes d'octubre al Parlament de Catalunya.
Mitjans va fer referència als models de cooperació entre autoritats de protecció de dades dins els estats federals d'Alemanya i de Suïssa i, en el seu afany de garantir el dret a la protecció de dades personals amb més eficàcia, la directora de l'apdcat va posar l'accent entorn la importància i necessitat de la cooperació en tant que element primordial per aconseguir aquesta protecció eficaç dels drets dels ciutadans.
En els estats federals o plurinacionals la distància entre les autoritats públiques i els ciutadans es redueix però alhora es precisen adequats procediments i mètodes de coordinació entre aquestes autoritats.
Les diferents autoritats presents en la trobada van reconèixer la protecció de dades com un problema global i complex que requereix una resposta coordinada i col·laborativa urgent.
Cal tenir en compte els diferents models o realitats i la necessitat d'estar a prop dels ciutadans.
Els assistents van aprovar un document en que manifestaven el seu compromís a explorar noves maneres de compartir informació, a desenvolupar el dret a la protecció de dades, a incrementar la consciència del risc a la privacitat dels drets individuals, a cooperar quan el dret a la protecció de les dades entra en conflicte amb altres drets essencials, a estar alerta de les circumstàncies que poden ferir la integritat de la informació personal, entre d'altres aspectes.
A més de l'autoritat catalana i de la representant de la Comissària de Protecció de Dades del Canadà, organitzadora de la conferència d'aquest any, van assistir al workshop l'Agència Espanyola de Protecció de Dades, l'Agència Basca de Protecció de Dades, l'Agència de Protecció de Dades de la Comunitat de Madrid, el Comissari de Protecció de Dades de Berlín, el Comissari de Protecció de Dades del Cantó de Zurich, la Comissària de l'Estat australià de Victòria, els Comissaris o els seus representants de les províncies canadenques de British Columbia, New Brunswick, Alberta i Newfoundland and Labrador i també alguns observadors.
Per a més informació podeu consultar els documents relatius a la intervenció de la directora de l'apdcat, a la Declaració d'intencions aprovada per tots els assistents i a la pàgina web de l'autoritat organitzadora de la conferència.
L'Agència Catalana de Protecció de Dades participarà a la IV Trobada d'Agències Autonòmiques de Protecció de Dades que se celebrarà el proper 23 i 24 d'octubre a Vitoria-Gasteiz.
Enguany ha estat l'Agència Basca de Protecció de Dades l'encarregada d'organitzar aquest fòrum que les autoritats de control espanyoles van establir per compartir experiències i treballar en la millora de les estratègies i accions necessàries per ampliar el coneixement i potenciar el desenvolupament del dret a la protecció de dades personals.
Un encuentro necesario entre derechos concurrentes" es plantejarà la necessitat de conciliar adequadament el dret a la protecció de dades amb el dret d'accés a la informació d'arxius i registres, que assisteix a tots els ciutadans, i amb el dret a conèixer a través de la publicitat en butlletins oficials informació relativa a processos administratius on participen persones.
Esther Mitjans, directora de l'autoritat catalana, participarà en la trobada i intervindrà la tarda del dia 24 en la taula rodona sobre "Acceso a la información y protección de datos.
Per a més informació consulteu la pàgina web de l'Agència Basca de Protecció de Dades i el programa.
La directora de l'Agència Catalana de Protecció de Dades, Dra.
Esther Mitjans, compareix, el 17 d'octubre de 2007, davant el Parlament de Catalunya per presentar la memòria anual 2006 i informar sobre l'actuació, durant aquest període, de la institució que ella dirigeix.
D'aquesta manera es dona compliment al que disposen els articles 6 i 13.5 de la Llei 5/2002, de 19 d'abril, de l'Agència Catalana de Protecció de Dades.
La directora compareix davant la Comissió d'Afers Institucionals per exposar la memòria aprovada pel Consell Assessor de l'Agència que reflecteix les activitats de la institució i també les conclusions dels seus treballs i dels expedients que s'han tramitat.
El text ha estat remès amb anterioritat al Govern, al Síndic de Greuges i al director de l'Agència Espanyola de Protecció de Dades, de conformitat amb el que estableix la Llei esmentada.
Dimecres passat, dia 17 d'octubre, la directora de l'Agència Catalana de Protecció de Dades va comparèixer al Parlament de Catalunya davant de la Comissió d'Afers Institucionals per presentar les Memòries d'activitat corresponents als anys 2005 i 2006.
La directora va destacar el salt qualitatiu que ha fet la legislació de protecció de dades a Catalunya amb l'entrada en vigor de l'Estatut d'Autonomia de Catalunya que recull de manera expressa el dret a la protecció de les dades personals (art. 31) i amplia i clarifica les competències de l'Agència.
D'altra banda, la Comissió va constatar, amb les xifres proporcionades a través de les Memòries dels anys 2005 i 2006, un augment en el coneixement del dret a la protecció de dades personals per part de la ciutadania i va encoratjar l'Agència a augmentar les campanyes de promoció del dret.
Així mateix, la Comissió es va mostrar satisfeta amb la projecció internacional de l'Agència Catalana i amb la col·laboració amb la resta d'autoritats de protecció de dades de l'Estat espanyol.
Per a més informació podeu consultar la intervenció de la directora de l'apdcat.
En la seva intervenció, Esther Mitjans incideix en la necessitat de transparència en la gestió de la informació a l'Administració Pública.
La directora de l'Agència Catalana de Protecció de Dades, Esther Mitjans, va participar el 7 de novembre passat en la jornada "La formación en LOPD: factor crítico de éxito para su cumplimiento", organitzada per l'Institut d'Auditoria i IT-Governance (IAITG), creat recentment per l'Escola d'Administració d'Empreses.
En el decurs de la seva ponència, la directora de l'apdcat va remarcar que els funcionaris públics no poden escudar-se en la protecció de les dades a l'hora de donar informació i que, per tant, aquest dret fonamental no pot convertir-se en un reforç de la tradicional resistència de l'Administració a la transparència.
En aquest sentit, va insistir en l'obligació dels treballadors públics d'informar els ciutadans sobre l'actuació de l'Administració.
Esther Mitjans va assenyalar, així mateix, els canvis que implica l'aprovació del nou Estatut d'Autonomia de Catalunya, que reconeix expressament el dret fonamental a la protecció de les dades personals en el Títol I. El nou Estatut, va dir la directora, també incrementa i aclareix les competències de l'apdcat, en assignar-li no únicament el control de les institucions públiques, sinó també el de les entitats privades que exerceixen funcions públiques.
Finalment, la directora de l'Agència va parlar de la normativa i del projecte de reglament de mesures de seguretat, així com de les consultes adreçades a l'apdcat sobre l'accés a la informació en relació amb la protecció de les dades personals.
És la primera ocasió en què les quatre agències de Protecció de Dades participen conjuntament en aquest espai de trobada d'àmbit estatal, en el marc de les tecnologies de la informació per a la modernització de les administracions públiques.
Per primera vegada en aquesta X edició de Tecnimap, que se celebra del 27 al 30 de novembre a Gijón, l'Agència Catalana de Protecció de Dades, l'Agència Espanyola de Protecció de Dades, l'Agència de Protecció de Dades de la Comunitat de Madrid i l'Agència Basca de Protecció de Dades disposaran d'un espai comú, l'estand número 17 de la primera planta del Palau de Congressos de la Fira de Gijón, des del qual podran difondre els drets i les obligacions en matèria de protecció de dades entre els professionals de l'administració.
A més de la presència de les quatre institucions a l'àrea d'exposició de les Jornades, els representants de les agències participaran en el Taller sobre Protecció de Dades que tindrà lloc el dia 30 de novembre, a les 9.30 hores, en el decurs del qual es debatrà sobre el paper de la protecció de dades personals en l'àmbit de l'administració pública, concretament en el desenvolupament de l'administració electrònica.
Amb la seva participació a la important plataforma que és Tecnimap, l'Agència Catalana de Protecció de Dades vol contribuir a la difusió d'aquest dret fonamental i, alhora, augmentar la difusió de la tasca que desenvolupa tant entre els professionals de les administracions públiques com en el sector de l'empresa privada.